גיא דוידוב

גיא דוידוב (נולד ב-11 בינואר 1970) הוא פרופסור מן המנין בפקולטה למשפטים של האוניברסיטה העברית בירושלים ומחזיק הקתדרה לדיני עבודה על שם אליאס ליברמן.

ביוגרפיה 
דוידוב הוא בעל תואר ראשון במשפטים מאוניברסיטת תל אביב. הוא חבר לשכת עורכי הדין מ-1997. השלים את לימודי התואר שני והדוקטורט שלו בפקולטה למשפטים של אוניברסיטת טורונטו בשנת 2002. נושא עבודת הדוקטורט היה: "שלושת הצירים של יחסי עבודה: אפיונם של עובדים בצורך בהגנה". מנחהו בעבודה היה פרופסור פטריק מקלם.

בין השנים 2002–2007 היה חבר סגל בפקולטה למשפטים של אוניברסיטת חיפה. בשנת 2007 הצטרף לסגל הפקולטה בפקולטה למשפטים של האוניברסיטה העברית. החל משנת 2009 הוא מופקד הקתדרה לדיני עבודה על שם אליאס ליברמן. החל משנת 2015 משמש כפרופסור מן המניין.

שימש כעורך של כתב העת "משפט וממשל", העורך המייסד של כתב העת "חוקים", ועורך-שותף של כתב העת "עבודה, חברה ומשפט". בשנת 2011 הקים את הארגון הבינלאומי Labour Law Research Network ועמד בראשו עד 2015. כמו כן שימש כעורך הראשי של כתב העת International Journal of Comparative Labour Law and Industrial Relations בין השנים 2015 ל-2020.

בין תפקידיו בפקולטה למשפטים של האוניברסיטה העברית, דוידוב הוא רכז הפורום לדיני עבודה ורווחה. בעבר שימש כסגן דיקן, המנהל האקדמי של המרכז לחינוך משפטי קליני, ראש מכון סאקר למחקרי חקיקה ולמשפט השוואתי, וראש הוועדה ללימודים מתקדמים.

הוא חבר בפורום המרצות והמרצים למשפטים למען הדמוקרטיה שהוקם בשנת 2023 כתגובה לשינויים המוצעים במערכת המשפט על ידי הממשלה ה-37.

דוידוב נשוי ואב לשניים. אחותו היא שופטת בית הדין הארצי לעבודה, סיגל דוידוב-מוטולה.

מחקריו
דוידוב מתמקד במחקריו בדיני עבודה. בין היתר, דוידוב חוקר את מטרות דיני העבודה ובעיית האכיפה בהם, עוסק בשאלות ״מיהו עובד?״ ו״מיהו קבלן עצמאי?״ ובשנים האחרונות אף מתמקד בעובדי פלטפורמה ובהתאמת דיני העבודה למציאות המשתנה.

ספרו A Purposive Approach to Labour Law יצא לאור בהוצאת אוניברסיטת אוקספורד בשנת 2016. בספרו טוען דוידוב כי היעדר ההלימה בין מטרות דיני העבודה והאמצעים שנועדו להגשימם מוביל לקשיים רבים בדיני העבודה. הוא מציע גישה תכליתית לפרשנות ולרפורמה בחקיקה כדי להתמודד עם הקשיים הללו. בין היתר, דוידוב ממליץ לייצר מבנים מוסדיים שיאפשרו התאמה מתמשכת של משפט העבודה למציאות המשתנה.

כתביו של דוידוב צוטטו בפסקי דין של בתי המשפט העליון בבריטניה, בקנדה ובישראל.

ספרים ומאמרים מרכזיים

בעברית 
 גיא דוידוב "עקרון המידתיות בדיני עבודה", עיוני משפט לא (1) 5 (2008)
 
 גיא דוידוב, "העסקה עקיפה", עבודה חברה ומשפט יב 191 (2010)
 
 גיא דוידוב, "פרשנות תכליתית בדיני עבודה: מיהו עובד", ספר סטיב אדלר (2016) 261
 
 גיא דוידוב "מיהו עובד: מבחני הסף", משפטים נד (יראה אור בקרוב).

באנגלית

ספרים 
 Guy Davidov, A Purposive Approach to Labour Law (Oxford University Press, 2016)
 Guy Davidov and Brian Langille (eds), The Idea of Labour Law (Oxford University Press, 2011)
 Guy Davidov and Brian Langille (eds), Boundaries and Frontiers of Labour Law (Hart Publishing, 2006)

מאמרים 
 Guy Davidov, "Non-waivability in Labour Law", 40 Oxford Journal of Legal Studies 482 (2020)
 Guy Davidov, "Indirect Employment: Should Lead Companies Be Liable?", 37 Comparative Labor Law and Policy Journal 5 (2015)
 Guy Davidov, "Setting Labour Law's Coverage: Between Universalism and Selectivity" 34 Oxford Journal of Legal Studies 543 (2014)
 Guy Davidov, "The Goals of Regulating Work: Between Universalism and Selecvtivity" 64 University of Toronto Law Journal 1 (2014)
 Guy Davidov, “The Three Axes of Employment Relationships: A Characterization of Workers in Need of Protection” (2002) 52 University of Toronto Law Journal 357

קישורים חיצוניים

 דף הבית של גיא דוידוב באתר האוניברסיטה העברית

הערות שוליים

בוגרי אוניברסיטת תל אביב: משפטים
בוגרי אוניברסיטת טורונטו
סגל אוניברסיטת חיפה: משפטים
סגל האוניברסיטה העברית בירושלים: משפטים
ישראלים שנולדו ב-1970